1986L0635 — DA — 05.09.2006 — 003.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS DIREKTIV

af 8. december 1986

om bankers og andre penge- og finansieringsinstitutters årsregnskaber og konsoliderede regnskaber

(86/635/EØF)

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab, særlig artikel 54, stk. 3, litra g),

under henvisning til forslag fra Komissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det økonomiske og sociale Udvalg ( 3 ), og

ud fra følgende betragtninger:

Rådets direktiv 78/660/EØF af 25. juli 1978 på grundlag af traktatens artikel 54, stk. 3, litra g), om årsregnskaberne for visse selskabsformer ( 4 ), senest ændret ved direktiv 84/569/EØF ( 5 ), finder ikke — før en senere samordning har fundet sted — obligatorisk anvendelse på banker og andre penge- og finansieringsinstitutter, i det følgende benævnt kreditinstitutter; da kreditinstitutterne har en central betydning i Fællesskabet, er det nødvendigt at foretage denne samordning;

undtagelserne for kreditinstitutter i Rådets direktiv 83/349/EØF af 13. juni 1983 på grundlag af traktatens artikel 54, stk, 3, litra g), om konsoliderede regnskaber ( 6 ) gælder kun indtil udløbet af de frister, der er fastsat for anvendelsen af nærværende direktiv; det bør derfor også indeholde specifikke bestemmelser for udarbejdelsen af konsoliderede regnskaber for kreditinstitutter;

da stadig flere kreditinstitutter udøver virksomhed på tværs af de nationale grænser, er samordning også af denne grund påkrævet; for kreditorer, debitorer, selskabsdeltagere og for offentligheden i almindelighed er en bedre sammenlignelighed af disse institutters årsregnskaber og konsoliderede regnskaber af væsentlig betydning;

det gælder for næsten alle Fællesskabets medlemsstater, at selskabsformerne for kreditinstitutter, jf. Rådets direktiv 77/780/EØF af 12. december 1977 om samordning af lovgivningen om adgang til at optage og udøve virksomhed som kreditinstitut ( 7 ), der konkurrerer med hinanden på kreditområdet, er mangeartede; det synes derfor hensigtsmæssigt for kreditinstitutters vedkommende ikke at begrænse samordningen til de selskabsformer, der er nævnt i direktiv 78/660/EØF, men tværtimod at vælge et anvendelsesområde, som omfatter alle selskaber, jf. traktatens artikel 58, stk. 2;

anvendelsesområdet for dette direktiv bør imidlertid med hensyn til finansieringsinstitutter begrænses til de institutter, som er etableret i en af de selskabsformer der er omhandlet i direktiv 78/660/EØF; sådanne finansieringsinstitutter, som ikke omfattes af nævnte direktiv, bør automatisk falde ind under anvendelsesområdet for nærværende direktiv;

en sammenkædning med de samordnede regler for kreditinstitutters virksomhed er også vigtig, da en række af bestemmelserne vedrørende årsregnskaber og konsoliderede regnskaber nødvendigvis vil komme til at berøre andre områder, der omfattes af de ovennævnte samordnede regler, såsom betingelserne for tilladelse eller de nøgletal, der opstilles med henblik på tilsyn;

i betragtning af de særlige forhold, der gør sig gældende for kreditinstitutter, fandtes det mest hensigtsmæssigt at udstede et særskilt direktiv for sådanne institutters årsregnskaber og konsoliderede regnskaber, men dette er dog ikke ensbetydende med, at de nye regler dermed adskilles fra reglerne i direktiv 78/660/EØF og 83/349/EØF; noget sådant ville nemlig hverken være hensigtsmæssigt eller foreneligt med grundprincipperne for samordningen af selskabslovgivningen, da kreditinstitutter på grund af deres centrale placering i Fællesskabets økonomi ikke kan holdes uden for de regler, der tager sigte på alle virksomheder; der er derfor kun taget hensyn til de særlige branchespecifikke forhold, der gælder for kreditinstitutter, således at dette direktiv kun indeholder de bestemmelser, der afviger fra direktiv 78/660/EØF og 83/349/EØF;

opstilling og indhold af kreditinstitutters balancer er ikke-ensartet i de forskellige medlemsstater; dette direktiv bør derfor for alle kreditinstitutter i Fællesskabet foreskrive samme opstilling, samme nomenklatur og samme benævnelse af balanceposter, dog med forbehold af de undtagelser, der måtte være nødvendige som følge af et kreditinstituts selskabsform eller særlige virksomhed;

tilvejebringelse af sammenlignelige årsregnskaber og konsoliderede rengskaber forudsætter en regulering af en række principielle spørgsmål vedrørende opførelse på balancen og under stregen;

for at skabe en bedre sammenlignelighed er det desuden påkrævet, at indholdet af de enkelte balanceposter og poster under stregen defineres nøje;

noget tilsvarende gælder også for opstillingen og afgrænsningen af de enkelte poster i resultatopgørelsen;

sammenligneligheden af tal i balancen og resultatopgørelsen afhænger desuden i høj grad af den værdi, som aktiver og passiver sættes til i balancen;

der bør under hensyn til de særlige risici i forbindelse med bankmæssige forretninger og på grund af nødvendigheden af at beskytte tilliden være mulighed for på passivsiden i balancen at oprette en post med benævnelsen »Midler til dækning af generelle kreditinstitutrisici«; af samme grund forekommer det hensigtsmæssigt, at medlemsstaterne får mulighed for, indtil yderligere samordning finder sted, at overlade kreditinstitutterne et vist spillerum, navnlig ved værdiansættelsen af tilgodehavender og visse værdipapirer; det er imidlertid vigtigt, at medlemsstaterne i så fald giver samme institutter mulighed for at anvende nævnte post for »Midler til dækning af generelle kreditinstitutrisici«; medlemsstaterne bør også have adgang til at tillade kreditinstitutterne i visse tilfælde at foretage modregning i resultatopgørelsen;

også med hensyn til noterne til årsregnskabet er visse ændringer påkrævede på grund af kreditinstitutternes særlige karakter;

da det er ønskeligt, at så mange kreditinstitutter som muligt underkastes samme regler, således som det også er tilfældet i direktiv 77/780/EØF, er lempelserne i direktiv 78/660/EØF ikke indrømmet til fordel for små og mellemstore kreditinstitutter; hvis erfaringen imidlertid måtte vise, at sådanne lempelser er nødvendige, kan de eventuelt fastsættes i forbindelse med en senere samordning; af samme grund er den mulighed, som medlemsstaterne har i henhold til direktiv 83/349/EØF for at fritage modervirksomheder for konsolideringspligten, når de af konsolideringen omfattede virksomheder som helhed ikke overstiger en vis størrelse, ikke overført på kreditinstitutterne;

den omstændighed, at bestemmelserne om konsoliderede regnskaber finder anvendelse på kreditinstitutter, nødvendiggør, at regler, der gælder for alle selskaber, der driver industri- eller handelsvirksomhed, tilpasses på en række punkter; dette er baggrunden for, at der er fastsat specifikke regler for såkaldte blandede koncerner, og at fritagelsen for at foretage delkonsolidering kan underkastes supplerende betingelser;

da banknettene i betydeligt og stadig større omfang går på tværs af nationale grænser, er det vigtigt, at årsregnskaberne såvel som de konsoliderede regnskaber for et kreditinstitut, der har hjemsted (hovedkontor) i en medlemsstat, offentliggøres i alle de medlemsstater, hvor instituttet er etableret;

det er nødvendigt, at problemerne inden for det i dette direktiv behandlede område, særlig dets anvendelse, behandles i fællesskab af repræsentanter fra medlemsstaterne og Kommissionen i et kontaktudvalg; for ikke at forøge antallet af sådanne udvalg, bør dette samarbejde foregå i det i artikel 52 i direktiv 78/660/EØF nedsatte udvalg, idet dette udvalg, når det skal behandle problemer i forbindelse med kreditinstitutter, sammensættes på passende måde;

i betragtning af emnets vanskelige karakter er det påkrævet, at de kreditinstitutter, som er omfattet af direktivet, indrømmes en noget længere frist end normalt, inden forskrifterne i dette direktiv bringes i anvendelse;

det vil være nyttigt, om visse bestemmelser i dette direktiv tages op til fornyet overvejelse efter fem års anvendelse, og under hensyn til at der tilstræbes større gennemsigtighed og harmonisering —

UDSTEDT FØLGENDE DIREKTIV: